

**Ελληνική Δημοκρατία  
Δήμος Ηγουμενίτσας**

**Δελτίο Τύπου**

18-11-2020

**Συμμετοχή δυο (2) νέων από τον Δήμο Ηγουμενίτσας στη Δράση της Επιτροπής**

**«ΕΛΛΑΔΑ 2021»: «Βαδίζοντας στα Αχνάρια του 1821»**

Ο Δήμος Ηγουμενίτσας, στο πλαίσιο της Δράσης της Επιτροπής «ΕΛΛΑΔΑ 2021» με θέμα «Βαδίζοντας στα Αχνάρια του 1821», με σκοπό τον εορτασμό της 200ης επετείου από την Επανάσταση του 1821, καλεί νέους και νέες της περιοχής μας να αποτελέσουν μέρος της ομάδας 200 ατόμων από όλη την χώρα, που θα σταλεί στο εξωτερικό και θα λειτουργήσει, ως πρεσβευτής του τόπου μας.

Ειδικότερα, ο Δήμος Ηγουμενίτσας, ως ένας από τους Δήμους που έχει συμμετάσχει με υποβολή προτάσεων στην Πλατφόρμα «1821-2021: 200 χρόνια Σύγχρονη Ελλάδα» της Επιτροπής «Ελλάδα 2021», κλήθηκε **να προτείνει 2 νέους (1 αγόρι και 1 κορίτσι), ηλικίας 18-21 ετών**, κατάλληλους να εκπροσωπήσουν την χώρα μας στο εξωτερικό. Οι 200 νέοι που θα έχουν τελικά την ευκαιρία να προβάλουν τον τόπο μας, θα επιλεχθούν από την Επιτροπή «ΕΛΛΑΔΑ 2021» και θα υπογράψουν σχετικό συμφωνητικό.

Στο πλαίσιο της Δράσης οι επιλεγέντες νέοι, που θα χωριστούν σε πέντε (5) ομάδες των 40 ατόμων, θα έχουν την δυνατότητα να περιηγηθούν σε πέντε διαφορετικές ευρωπαϊκές διαδρομές (15ήμερης διάρκειας έκαστη), ταυτισμένες με την Επανάσταση, να επισκεφτούν μουσεία, πανεπιστήμια, σχολεία, πινακοθήκες, να συναντήσουν τοπικούς φορείς και να ανταλλάξουν καλές πρακτικές οικολογίας, διαχείρισης νέων μορφών ενέργειας, διαχείρισης απορριμμάτων κλπ. Επισημαίνεται ότι κάθε ομάδα συνοδεύεται από ικανό αριθμό συνοδών, ενώ όλα τα έξοδα μετακίνησης, φιλοξενίας, εισόδου σε μουσεία κλπ. καλύπτονται από την Επιτροπή «ΕΛΛΑΔΑ 2021». Μετά την ολοκλήρωση των ταξιδιών θα παραχθεί ένα ντοκιμαντέρ-οδοιπορικό με τις εμπειρίες και τις εντυπώσεις τους.

Έτσι λοιπόν, ο Δήμος Ηγουμενίτσας καλεί τους **νέους και τις νέες** της περιοχής που πληρούν τις κατωτέρω προϋποθέσεις συμμετοχής:

* **να είναι Δημότες Ηγουμενίτσας**
* **ηλικιακά κριτήρια**: την 1/1/2021 να έχουν κλείσει τα 18 (γεννημένοι πριν τις 31/12/2002) και στις 31/12/2021, να μην έχουν κλείσει τα 21 (γεννημένοι μετά την 31/12/2000)
* **έχουν Απολυτήριο Λυκείου**
* **έχουν Ταυτότητα ή Διαβατήριο**
* **διαθέτουν πιστοποιημένη γνώση Αγγλικής γλώσσας**, επιπέδου Γ1/C1. Η πιστοποιημένη γνώση επιπλέον ξένης γλώσσας θα εκτιμηθεί ως πρόσθετο προσόν.
* **έχουν ενδιαφέρον για τις εξελίξεις σε τοπικό και παγκόσμιο επίπεδο**

να υποβάλλουν ηλεκτρονικά, **μέχρι τις 25 Νοεμβρίου 2020**, την πρότυπη **αίτηση συμμετοχής** ( <https://igoumenitsa.gr/images/new/2020/10-12/aitisi-greece-2021.docx> ) και ένα βιογραφικό σημείωμα στο [info@igoumenitsa.gr](mailto:info@igoumenitsa.gr) του Δήμου Ηγουμενίτσας. Για πληροφορίες ή διευκρινήσεις, οι ενδιαφερόμενοι μπορούν είτε να καλούν στο τηλέφωνο 2665361270, είτε να απευθύνονται ηλεκτρονικά στο [info@igoumenitsa.gr](mailto:info@igoumenitsa.gr) .

Επισημαίνεται ότι ο Δήμος Ηγουμενίτσας, μέσω Επιτροπής που θα συσταθεί για τον σκοπό αυτό, θα προχωρήσει στην αξιολόγηση των αιτήσεων των υποψηφίων και κατόπιν συνέντευξης, θα επιλέξει 2 νέους και νέες που θα αποστείλει, ως πρόταση εκπροσώπησης του Δήμου Ηγουμενίτσας στην Δράση της Επιτροπής ΕΛΛΑΔΑ 2021, η οποία είναι και η τελική αρμόδια για την επιλογή των νέων από όλη την Ελλάδα. Επιδίωξη της Επιτροπής είναι όλοι οι Δήμοι που υπέβαλαν πρόταση, να έχουν τη δυνατότητα εκπροσώπησης στη Δράση.

Στόχος όλων μας είναι να αναδείξουμε το καλύτερο πρόσωπο της χώρας μας, όπως της αξίζει.